b"\n_START_ARTICLE_\nQin\n_START_PARAGRAPH_\nQin (Wade-Giles: Ch'in, my\xc3\xb6s Tsin) oli valtio Kiinan Kev\xc3\xa4tt\xc3\xa4 ja syksy\xc3\xa4- sek\xc3\xa4 Taistelevien l\xc3\xa4\xc3\xa4nitysvaltioiden aikana vuosina 778 eaa.\xe2\x80\x93206 eaa._NEWLINE_L\xc3\xa4nness\xc3\xa4 sijainnut Qinin valtio oli alun perin sotilaallisesti ja taloudellisesti heikko ja aikaansa j\xc3\xa4ljess\xc3\xa4, mutta uudistusten my\xc3\xb6t\xc3\xa4 siit\xc3\xa4 kehittyi kovalla kurilla johdettu voimakas valtio, joka voitti lopulta suuren Chu:nkin. Vuonna 247 eaa. valtion johtoon nousi Zheng, jonka johdolla Qinin joukot valtasivat Hanin, Zhaon, Wein, Chun, Yanin ja Qin vuoteen 221 eaa. menness\xc3\xa4. T\xc3\xa4st\xc3\xa4 alkoi Qin-dynastian aika, jolloin Zheng hallitsi nimell\xc3\xa4 Qin Shi Huangdi.\n_START_SECTION_\nQin-valtio\n_START_PARAGRAPH_\nKiinan hajottua monien paikallisten mahtimiesten hallittavaksi it\xc3\xa4isen Zhou-dynastian aikoihin l\xc3\xa4nness\xc3\xa4 Wei-joen laaksossa sijainnut Qin oli syntyneist\xc3\xa4 valtioista kaikkein heikoin ja v\xc3\xa4hiten kehittynyt. Vuoret suojasivat osaa maasta, jonka oli taisteltava Xiongnu-kansaa vastaan. Alussa Qin k\xc3\xa4rsi tappioita taisteluissa muita kiinalaisvaltioita vastaan._NEWLINE_Qinill\xc3\xa4 oli v\xc3\xa4hiten feodaalista painolastia, ja sen johtajat alkoivat lujalla, ankarallakin k\xc3\xa4dell\xc3\xa4 uudistaa maataan. He tekiv\xc3\xa4t siit\xc3\xa4 lujasti keskitetyn virkamiesvaltion, jossa perinn\xc3\xb6llisyydell\xc3\xa4 ei ollut merkityst\xc3\xa4. Kovalla kurilla saatiin mobilisoitua liikkeelle voimakkaita armeijoita, joiden avulla Kiina valloitettiin v\xc3\xa4h\xc3\xa4n yli sadan vuoden kuluessa. Shu ja Ba vallattiin jo 316 eaa. ja suurin osa Kiinan valtioista viimeisen yhdeks\xc3\xa4n vuoden sis\xc3\xa4\xc3\xa4n 230\xe2\x80\x93221 eaa. Pahin vastustaja, Keltaisestajoesta etel\xc3\xa4\xc3\xa4n sijainnut Chu kukistui 223 eaa. ja id\xc3\xa4ss\xc3\xa4 rannikolla ollut Qi 221 eaa."